To personer er kommet alvorligt til skade og yderligere seks personer er kørt til tjek på skadestuer, efter at to biler søndag kørte frontalt sammen nordvest for Hadsund.

To personer er søndag kommet alvorligt til skade ved et færdselsuheld på Astrupvej nordvest for Hadsund. Det oplyser Nordjyllands Politi. - To biler kørte frontalt sammen - muligvis på grund af akvaplaning, fortæller vagtchef Poul Fastergaard. Uheldet skete søndag klokken 11.20. Der var i alt otte personer med i de to biler. To personer er kørt på akut- og traumecentret på Aalborg Universitetshospital, mens de seks øvrige er kørt til tjek på skadestuer på flere forskellige sygehuse. Ifølge vagtchefen er de to alvorligt tilskadekomnes kvæstelser ikke livstruende. Astrupvej har været spærret i forbindelse med oprydning efter uheldet, men vejen skulle være farbar igen i løbet af kort tid.